'Presidensie dok R15,3 m. op om Zuma uit tronk te hou' | Netwerk24
'Presidensie dok R15,3 m. op om Zuma uit tronk te hou'
Deur Sarel van der Walt 13 Maart 2018 18:11
Die presidensie het die afgelope nege jaar sowat R15,3 miljoen van belastingbetalers se geld aan oudpres. Jacob Zuma se sogenaamde "spioenasiebande-saak" bestee.
Mmusi Maimane, DA-leier, sê in 'n verklaring die staatsprokureur het in 'n brief aan hom gesê dié bedrag sluit alle regskoste in met betrekking tot die nasionale vervolgingsgesag (NVG) se weiering om Zuma te vervolg op aanklagte van bedrog, korrupsie en afpersing.
Maimane sê die regsaksie was teen Zuma in sy persoonlike hoedanigheid vir misdade wat hy na bewering gepleeg het voordat hy in 2009 president geword het.
"Hy was nie 'n respondent in die saak in sy hoedanigheid as president nie.
"Daarom kom die bedrag van R15,3 miljoen neer op onreëlmatige besteding deur die regering om Jacob Zuma uit die tronk te hou," sê die DA-leier.
Zuma moet self die geld terugbetaal, sê Maimane.
"Omdat die geld deur die presidensie bestee is, doen ons 'n beroep op pres. Cyril Ramaphosa om deel te word van die regsaksie om die geld van Zuma te verhaal."
Maimane sê Ramaphosa kan nie daarop aanspraak maak om teen korrupsie en onreëlmatige besteding te wees en dan homself blind hou vir die blatante misbruik van belastingbetalers se geld deur Zuma nie.
"Ons sal die belastingbetalers se geld van Jacob Zuma af terugkry. Hy sál uiteindelik sy dag in die hof kry."
Intussen het Ramaphosa se woordvoerder aan News24 gesê die president glo nie daar is rede om die R15,3 miljoen terug te win nie aangesien dit alles ingevolge wetgewing gedoen is.